PROJEKTS

**Informatīvais ziņojums**

**“Par nekustamo īpašumu atsavināšanu Rēzeknes militārās bāzes paplašināšanai”**

Aizsardzības ministrija (turpmāk – AM) ir sagatavojusi izskatīšanai Ministru kabineta sēdē informatīvo ziņojumu “Par nekustamo īpašumu atsavināšanu Rēzeknes militārās bāzes paplašināšanai” (turpmāk – ziņojums).

Ziņojuma mērķis ir saņemt Ministru kabineta konceptuālu atbalstu nekustamo īpašumu atsavināšanai Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā, lai ļautu Aizsardzības ministrijai īstenot valsts aizsardzībai nepieciešamā uzdevumu izpildi, paplašinot un attīstot militāro objektu – bāzi Dzintaru ielā 7, Rēzeknē atbilstoši militārās infrastruktūras standartiem un drošības prasībām.

Ziņojums izstrādāts, ievērojot:

* Ministru kabineta 2003. gada 29. aprīļa noteikumu Nr. 236 “Aizsardzības ministrijas nolikums” 4.4.1 apakšpunktu, kurā noteiktas Aizsardzības ministrijas funkcijas plānot Nacionālo bruņoto spēku vidēja termiņa un ilgtermiņa spēju, tajā skaitā infrastruktūras attīstību;
* Valsts aizsardzības koncepcijas, kas apstiprināta Saeimā 2016. gada 16. jūnijā, 3.3.2. sadaļas 85. punktu, kur noteikts, ka Zemessardzes attīstība ir prioritāte Nacionālo bruņoto spēku resursu plānošanā.

**Situācijas raksturojums**

Zemessardzes 32. bataljona bāzes attīstība ir būtiska, lai reģionā nodrošinātu Nacionālo bruņoto spēku uzdevumu izpildi un komplektētu nepieciešamo personālsastāvu. Nespējot pilnvērtīgi nodrošināt bāzes drošības un funkcionālā izvietojuma prasības, var tikt apdraudēta vai nozīmīgi ietekmēta vienību uzdevumu izpilde.

Lai paaugstinātu Zemessardzes 32. bataljona bāzes teritorijas fiziskās drošības līmeni atbilstoši objekta izmantošanas mērķim un militārās infrastruktūras standartiem, bāzei nepieciešams izbūvēt rezerves pievedceļu. Aizsardzības ministrija sadarbībā ar Nacionālajiem bruņotajiem spēkiem ir izvērtējusi bāzes rezerves pievedceļa izbūvei piemērotāko vietu un secinājusi, ka bāzes teritoriju nepieciešams paplašināt ziemeļaustrumu virzienā 0.68 ha platībā. Šāda pievedceļa izbūve ir būtiska Nacionālo bruņoto spēku kaujas spēju nodrošināšanai krīzes situācijā. Tādējādi valsts īpašumā Aizsardzības ministrijas valdījumā nepieciešams pārņemt divus nekustamos īpašumus (zemes vienības) un uz tiem esošās būves:

* Rēzeknes pilsētas pašvaldības sabiedrībai ar ierobežotu atbildību “MARĪZA M” piederošu nekustamo īpašumu Viļānu ielā 15 A, Rēzeknē (kadastra numurs 2100 011 0134), kura sastāvā ietilpst zemes vienība 0.5828 ha platībā (kadastra apzīmējums 2100 011 0134) un administratīvā ēka (kadastra apzīmējums 2100 011 0134 003). Uz šīs zemes vienības atrodas arī daļēji nojaukta ēka, kas pieder SIA “MARĪZA M” un ietilpst būvju īpašumā ar kadastra numuru 2100 511 0107;
* juridiskai personai piederošu nekustamo īpašumu Viļānu ielā 15 B, Rēzeknē (kadastra numurs 2100 011 0136), kura sastāvā ietilpst zemes vienība 0.0962 ha platībā (kadastra apzīmējums 2100 011 0136).

Nepieciešamās darbības Zemessardzes 32. bataljona bāzes teritorijas attīstībai un fiziskā drošības līmeņa paaugstināšanai tiks uzsāktas pēc Ministru kabineta konceptuāla lēmuma pieņemšanas.

**Priekšlikumi turpmākajai rīcībai**

Aizsardzības ministrija lūdz atbalstīt Rēzeknes pilsētas pašvaldības sabiedrībai ar ierobežotu atbildību “MARĪZA M” piederoša nekustamā īpašuma Viļānu ielā 15 A, Rēzeknē (kadastra numurs 2100 011 0134), būves (kadastra numurs 2100 511 0107) un juridiskai personai piederoša nekustamā īpašuma Viļānu ielā 15 B, Rēzeknē (kadastra numurs 2100 011 0136) atsavināšanu valsts īpašumā Aizsardzības ministrijas valdījumā.

Ziņojumā minētie nekustamie īpašumi Aizsardzības ministrijai nepieciešami, lai nodrošinātu Zemessardzes 32. bataljona bāzes teritorijas attīstību un fiziskā drošības līmeņa paaugstināšanu, izbūvējot rezerves pievedceļu.

Pēc Ministru kabineta konceptuālā lēmuma pieņemšanas Aizsardzības ministrija uzsāks nekustamo īpašumu atsavināšanas procedūru Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā.

Izdevumus, kas saistīti ar ziņojumā minēto nekustamo īpašumu pārņemšanu, Aizsardzības ministrija segs no valsts budžeta programmā 33.00.00 “Aizsardzības īpašumu pārvaldīšana” paredzētajiem līdzekļiem.

Ministru prezidenta biedrs,

aizsardzības ministrs Artis Pabriks

Valsts sekretārs Jānis Garisons

L. Riekstiņa, 67335154

Liene.Riekstina@mod.gov.lv